**Vodné dielo Motyčky-Dolný Jelenec-Staré Hory** je vodné dielo v povodí Starohorského potoka v banskobystrickom okrese. Skladá sa z niekoľkých častí, prvé dve boli vybudované v rokoch 1923 až 1926, tretí, pri Uľanke bol len projektovaný. Skladá sa z dvoch priehradovo-derivačných stupňov. Spolu má vodné dielo dĺžku asi 5 km a spád 178 metrov. Podľa diplomovej práce na Katedre výkonových elektrotechnickým systémov Elektrotechnickej fakulty Žilinskej univerzity v Žiline ide o najstaršiu vysokotlakovú sústavu na Slovensku.

Prvý stupeň
-----------

### Vodné dielo Motyčky

Súradnice: 48°51′40″S 19°10′08″V﻿ / ﻿48,8611°S 19,1689°V﻿ / 48.8611; 19.1689

Vodné dielo Motyčky, pohľad z cesty I/59
Je akumulačná nádrž v obci Motyčky. Jej stavba sa začala v roku 1923. Dokončená bola v roku 1926, jej kolaudácia sa uskutočnila až 23. novembra 1938. Hlavným účelom je výroba elektrickej energie. Vodné dielo sa však využíva aj na rybolov a na mikulášske ľadové medvede. Celkový priestor vodného diela je 57 918 m³, minimálna prevádzková hladina je v úrovni 663 m n. m. maximálna 666 m n. m.. Hrádza typu Ambursen je dlhá 150 metrov, obsahuje protimrazové murivo.

### Privádzač Motyčky-Jelenec

Privádzač dodáva vodu z VD Motyčky do VE Dolný Jelenec. Pozostáva z prívodnej štôlne dlhej 1234 m s výškou 1,7 m, vyrovnávacej komory vysekanej do skaly s priemerom 9,0 m a kalového zberu.

### Elektráreň Dolný Jelenec

Elektráreň v Dolný Jelenec má dve strojovne a dve turbíny typu Francis. V roku 2010 vydal Úrad pre reguláciu sieťových odvetví povolenie na prevádzku vodnej elektrárne Dolný Jelenec s inštalovaným výkonom 1,12 MW a ročnou výrobou 1,6 GWh Stredoslovenskej energetike. Podľa iných zdrojov je inštalovaný výkon 1,05 MW. V roku 1989 elektráreň vyprodukovala 3,38 GWh elektriny.
Voda z elektrárne odteká do vyrovnávajúcej nádrže 2. stupňa.

Z Dolného Jelenca bolo s vodným dielom postavené 22 kV vedenie do Banskej Bystrice.

Druhý stupeň
------------

### Nádrž Dolný Jelenec

Vodná nádrž je vybudovaná na toku Jeleneckého potoka, ľavostranného prítoku Starohorského potoka. Bola tiež postavená v rokoch 1923 až 1926, oficiálne kolaudovaná 23. novembra 1938. Hlavným účelom je *„zachytávanie prietokov z Jelenskej doliny, vôd Starohorského potoka z medzipovodia, ktoré sú do nádrže privádzané cez štôlňu od hate „Tuf" a tiež odpadových vôd z VE Jelenec"*. Celkový priestor nádrže je 35 655 m³, jej minimálna prevádzková hladina je v úrovni 558 m n. m. maximálna 562 m n. m.. Železobetónová hrádza typu Ambursen má dĺžku 76,55 m a výšku 8,65 m. Odberné zariadenie zvané Tuf odvádza štôlňou dlhou 159 m do nádrže vodu zo Starohorského potoka.

### Elektráreň Staré Hory

Elektráreň na Starých Horách
Elektráreň bola vybudovaná v rokoch 1923 až 1926, obsahuje dve horizontálne turbíny typu Francis. V roku 2010 vydal Úrad pre reguláciu sieťových odvetví povolenie na prevádzku vodnej elektrárne Staré Hory s inštalovaným výkonom 1,98 MW a ročnou výrobou 1,8 GWh Stredoslovenskej energetike.
 Podľa iných zdrojov je inštalovaný výkon 1,1 MW. V roku 1989 elektráreň vyprodukovala 4,05 GWh elektriny.

Referencie
----------

1. 1 2 3 4 5 6 7 8 9 10 11   *XXXII. PRIEHRADNÉ DNI 2010 PROGRAM ODBORNÝCH EXKURZIÍ* [online]. Slovenský vodohospodársky podnik, [cit. 2015-08-17]. Dostupné online. Archivované 2015-09-29 z originálu.
2. 1 2 3  ČILLÍK, Ivan. *POZORUHODNOSTI STARÝCH HOR A OKOLIA STRUČNÝ SPRIEVODCA* [online]. Donovaly: Obec Donovaly, [cit. 2015-08-18]. Dostupné online. Archivované 2016-03-04 z originálu.
3. ↑   *Obec Motyčky* [online]. Žilina: Katedra výkonových elektrotechnickým systémov Elektrotechnickej fakulty Žilinskej univerzity v Žiline, [cit. 2015-08-17]. Dostupné online.
4. ↑   *Obec Motyčky* [online]. Motyčky: Obec Motyčky, [cit. 2015-08-17]. Dostupné online. Archivované 2015-02-21 z originálu.
5. ↑   *História SSE, a.s.* [online]. Žilina: Stredoslovenská energetika, [cit. 2015-08-17]. Dostupné online. Archivované 2016-04-17 z originálu.
6. ↑   *MOŽNOSTI RYBÁRČENIA NA VN MOTYČKY* [online]. Motyčky: Obec Motyčky, [cit. 2015-08-17]. Dostupné online. Archivované 2016-03-10 z originálu.
7. ↑   *Mikuláš a Ľadové medvede na Motyčkách* [online]. Motyčky: Obec Motyčky, 2014-12-06, [cit. 2015-08-17]. Dostupné online. Archivované 2016-03-10 z originálu.
8. 1 2   *Povolenie č. 2005E 0059 2. zmena právnickej osobe* [online]. Bratislava: Úrad pre reguláciu sieťových odvetví, 2010-05-08, [cit. 2015-08-17]. Dostupné online.
9. 1 2   *Vybrané energetické zariadenia v SR* [online]. Viedeň: Urad pre životné prostredie (Rakúsko), [cit. 2015-08-17]. Dostupné online. [nefunkčný odkaz]
10. 1 2   *OBNOVITELNE ZDROJE ENERGIE NA SLOVENSKU* [online]. Fond pre alternativne energie, [cit. 2015-08-18]. Dostupné online. Archivované 2015-09-24 z originálu.